Politikerne skal til at vågne nu, mener Karsten Pedersen, der er fællestillidsmand i Kragskovhede Fængsel. - Vi har massiv overbelægning. Det har vi haft i flere år, og det fortsætter vi nok med i 2021 og 2022. Det nordjyske fængsel har længe haft flere indsatte, end de har plads til. Lige nu huser de 260 indsatte, men har altså formelt set kun plads til 215. - Når du har mange indsatte på lidt plads med flere på cellerne, så hober frustrationerne sig op. De indsatte bliver pressede, og det går ud over os i sidste ende, siger Karsten Pedersen, og forklarer, at det drejer sig om råb, skrig og trusler mod personalet kombineret med en meget travl hverdag uden tid til pauser. - Ikke godt nok Fængslet ved Jerup er ikke det eneste, som har problemer med for mange indsatte og for få celler og ansatte. I hele landet er det psykiske arbejdsmiljø under pres. En rapport fra 2020 viste, (det nationale forsknings- og analysecenter for velfærd), at 13,5 procent af nuværende fængselspersonale opfylder diagnosekriterierne for PTSD. I februar 2021 meldte Fængselsforbundet ud, at der mangler 600 betjente på landsplan. I årevis har nordjyske fængsler og arresthuse været overbelagte, og i Aalborg Arrest, hvor justitsministeren i dag lagde vejen forbi, har de en kapacitetsudnyttelse på 106,6 procent, og der er dermed flere indsatte, end der er plads til. På mandagens besøg anerkendte Nick Hækkerup (S) udfordringerne. - Det er slet ikke godt nok. Det skal ikke være sådan, at når man er ansat og går på arbejde. Man skal ikke være bange eller udsættes for trusler, lød det fra justitsministeren, der lovede at tilføre ressourcer samt kigge på belægningsforholdene, når en ny såkaldt flerårig aftale for kriminalforsorgen forhandles til efteråret. Også Venstres retsordfører Preben Bang Henriksen vil have fokus på belægning i de kommende forhandlinger. - Vi kan ikke være det bekendt. Vi skal have fat i flere fængselsceller, og det kan være fængsler, der er i dvale eller delvist lukkede, og det vil jeg have fokus på i efterårets forhandlinger. Tilbage i Kragskovhede Fængsel ved tillidsmand Karsten Pedersen godt, hvad han ønsker. - Det er, at de kigger herop og bygger nogle flere pladser. Hvis det ikke sker, frygter han for fremtiden. - Jeg frygter, at mine kolleger siger op, og hvem skal så passe de indsatte og resocialisere. Nu har jeg råbt op om det her i tre-fire år. Politikerne bliver simpelthen nødt til at tage det alvorligt nu. Se hele indslaget her:

Opsummering:
De nordjyske arresthuse og fængsler lider under overbelægning – og har gjort det i årevis. Tillidsmand i Kragskovhede Fængsel kalder situationen alvorlig. Justitsministeren lover bedring.